กสิกรลั่นแชมป์ให้กู้เอสเอ็มอีปีที่5
ตั้งเป้าปีหน้าสินเชื่อโต12%ดันรายได้ค่าธรรมเนียม22%
2 ธ.ค. 2554

ตั้งเป้าปีหน้าสินเชื่อโต12%ดันรายได้ค่าธรรมเนียม22%
ธนาคารกสิกรไทย ตั้งเป้าดันสินเชื่อเอสเอ็มอีปีหน้าโต 12% หวังครองแชมป์เอสเอ็มอีปีที่ 5
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย ประเมินว่า ในปีหน้าตลาดสินเชื่อเอสเอ็มอีจะเติบโตที่ระดับ 7% เพราะมีปัจจัยหนุนด้านอุปสงค์ในตลาดที่กลับมาจากนโยบายกระตุ้นเศรษฐกิจและการลงทุนในโครงสร้างพื้นฐานของภาครัฐหลังน้ำลด 
ขณะที่การขยายตลาดรองรับการเปิดประชาคมเศรษฐกิจอาเซียน (เออีซี) จะส่งผลให้ธุรกรรมระหว่างประเทศ หรือเทรดไฟแนนซ์ในปีหน้าโตขึ้น 28% จาก 3.8 แสนล้านบาท เป็น 4.9 แสนล้านบาท 
จากแนวโน้มดังกล่าว ธนาคารจึงตั้งเป้าการเติบโตของสินเชื่อเอสเอ็มอีสูงกว่าตลาดที่ 12% จาก 4.2 แสนล้านบาท เป็น 4.8 แสนล้านบาท รวมทั้งตั้งเป้าเพิ่มสัดส่วนการเป็นธนาคารหลักของลูกค้าเอสเอ็มอีเพิ่มขึ้นจาก 28% เป็น 33% เพื่อขยายรายได้ค่าธรรมเนียมเพิ่มขึ้น 22% เป็น 8,600 ล้านบาท โดยการเติบโตในปีหน้าจะมาจากลูกค้ารายย่อย 15% และรายกลาง 9%
ทั้งนี้ คาดว่าการเติบโตของสินเชื่อและค่าธรรมเนียมจะทำให้ธนาคารมีส่วนแบ่งการตลาดเพิ่มขึ้นเป็น 31% ขณะที่รายได้รวมจากธุรกิจเอสเอ็มอีเติบโตขึ้น 12% จาก 2.7 หมื่นล้านบาท เป็น 3 หมื่นล้านบาท โดยรายได้ที่เติบโตขึ้นจะมาจากการทำตลาดในกลุ่มลูกค้าใหม่และรีไฟแนนซ์ 40% และจากกลุ่มลูกค้าเดิม 60% 
สำหรับธุรกิจเอสเอ็มอีที่มีแนวโน้มเติบโตได้ดี ได้แก่ อุตสาหกรรมเกษตรและอาหารแปรรูป อุตสาห กรรมค้าวัสดุก่อสร้าง อุตสาหกรรมอาหารและเครื่องดื่ม อุตสาหกรรมชิ้นส่วนยานยนต์ และอุตสาหกรรมอิเล็กทรอนิกส์และเครื่องใช้ไฟฟ้า ที่จะได้รับอานิสงส์จากการฟื้นฟูหลังน้ำลด
“ขณะนี้มีเอสเอ็มอีอยู่ในระบบประมาณ 3 ล้านราย แต่มีเพียง 40% หรือ 1.2 ล้านราย ที่เข้าถึงสินเชื่อได้ ซึ่ง 50% ในจำนวนนี้เป็นลูกค้าเราแล้ว แต่ที่ใช้เราเป็นธนาคารหลักยังมีเพียง 28% ดังนั้นในปีหน้าเราจะเน้นให้ลูกค้าเลือกบริการเราเป็นธนาคารหลักมากขึ้น เพื่อรักษาการเป็นเบอร์ 1 ในตลาด 5 ปีติดต่อกัน” นายปกรณ์ กล่าว
สำหรับผลการดำเนินงานของธุรกิจเอสเอ็มอีในปีนี้ ธนาคารมียอดรายได้อยู่ที่ 2.7 หมื่นล้านบาท เติบโตขึ้นถึง 12% จากปีที่แล้ว ยอดสินเชื่อคาดว่ามีการขยายตัวจากปีที่ผ่านมา 9% ทำให้มียอดสินเชื่อสิ้นปีอยู่ที่ 4.28 แสนล้านบาท ขณะที่สัดส่วนหนี้ที่ไม่ก่อให้เกิดรายได้ (เอ็นพีแอล) ซึ่งลดลงจาก 3.8% มาอยู่ที่ 3.48%
นายปกรณ์ กล่าวว่า การที่ธนาคารยังครองแชมป์อยู่ได้ ก็เพราะธนาคารเน้นการให้บริการที่ดีเยี่ยมและไม่ทอดทิ้งลูกค้า จะอยู่เคียงข้างเมื่อลูกค้ามีปัญหา ในช่วงน้ำท่วมก็ไม่ได้รอให้ลูกค้าติดต่อเข้ามา แต่ติดต่อไปหาลูกค้าก่อน